কুলপিতে এনুমারেশন ফর্ম বিতরণে শাসক ঘনিষ্ঠতার অভিযোগ, চরমে রাজনৈতিক উত্তেজনা

দক্ষিণ ২৪ পরগনা: দক্ষিণ ২৪ পরগনার (South 24 Pargana) কুলপি (Kulpi) বিধানসভার বেলপুকুর গ্রাম পঞ্চায়েতের ২১৯ নম্বর খেটেরপোতা বুথে ব্লক লেভেল অফিসার (BLO-বিএলও)-এর শাসক ঘনিষ্ঠতা নিয়ে তীব্র বিতর্ক সৃষ্টি হয়েছে। অভিযোগ উঠেছে, ওই বুথের বিএলও বীণাপানি তেলি, যিনি স্থানীয় তৃণমূল পঞ্চায়েত সদস্য শ্রীমন্ত তেলির স্ত্রী। বিরোধী সিপিএম (CPIM) ও বিজেপি (BJP) এই ঘটনায় বিডিওর কাছে লিখিত অভিযোগ জমা দিয়েছে।

অভিযোগ, গত দু’দিন ধরে ওই বুথে এনুমারেশন ফর্ম বিলির কাজ বন্ধ ছিল। মঙ্গলবার সকালে যখন ফর্ম বিলি পুনরায় শুরু হয়, তখন দেখা যায় বিএলও না থেকে তৃণমূলের বুথ সভাপতি ও বিএলও সূর্যকান্ত সাঁফুই নিজে বাড়ি বাড়ি গিয়ে ভোটারদের হাতে ফর্ম তুলে দিচ্ছেন। বিরোধীদের দাবি, এটি নির্বাচনী প্রক্রিয়ার নিরপেক্ষতার পরিপন্থী এবং প্রশাসনের নীরব ভূমিকা প্রশ্নের মুখে ফেলছে।

আরও পড়ুন: ‘বাংলার ডিজিটাল যোদ্ধা’তে মাত্র ২০ দিনে ১ লক্ষ ছাড়াল সদস্য সংখ্যা!

বিরোধীরা আগেই তৃণমূল ঘনিষ্ঠ বিএলওকে বদল করার দাবি জানিয়েছিল। বর্তমান ঘটনাকে কেন্দ্র করে তারা আরও ক্ষুব্ধ হয়েছে। বীণাপানি তেলি অবশ্য সমস্ত অভিযোগ অস্বীকার করেছেন, তাঁর দাবি, ফর্ম বিলির সময় তিনি নিজেই উপস্থিত ছিলেন।

এদিকে, জেলা নির্বাচন দফতর সূত্রে খবর, লিখিত অভিযোগের সত্যতা খতিয়ে দেখে প্রয়োজনীয় ব্যবস্থা নেওয়া হবে। ঘটনাকে ঘিরে এলাকায় ব্যাপক রাজনৈতিক উত্তেজনা ছড়িয়েছে। খেটেরপোতা ও আশপাশের এলাকায় বিরোধী কর্মীরা বিক্ষোভে ফেটে পড়েছেন, পরিস্থিতি সামাল দিতে প্রশাসন সতর্ক অবস্থানে রয়েছে।